Dette er en emnebeskrivelse i henhold til ”Utfyllende regler til §§ 2.2, 3.3, (herunder § 3.3.4) og 3.7 i Forskrift om studier og eksamener ved Universitetet i Oslo”. Emnebeskrivelsen referer til §3.7.

Dokumentene som det refereres til i denne emnebeskrivelsen er samlet på http://www.sv.uio.no/studier/forskrifter_regler.html

Emnebeskrivelse, SGO2300– Industri og miljø.

1.0. Strukturelle forhold tilknyttet emnet
1.1. Mål: 
En målsetting med emnet er at studenten skal kunne forholde seg kritisk både til de mekanismene i samfunnet som forårsaker miljøproblemer og til de debattene som pågår innen politikk og samfunnsliv om miljøproblemenes årsak og karakter.

1.2. Struktur og innhold (størrelse og faglig innhold):
Emnet er på 10 studiepoeng. 
Emnet har fokus på industri, teknologi, innovasjon og internasjonal lokalisering av produksjon. Emnet omhandler prosesser både i Nord og i Sør. Videre omfatter emnet endringer i næringslivets miljøarbeid, og spesielt utviklingen fra "end of pipe"-perspektivet via renere teknologi og livsløptilnærminger til dagens "corporate social responsibility"-trend. Det blir lagt vekt på betingelser for teknologisk endring og innovasjon i forskjellige bransjer og med hensyn til lokalisering. Foretakenes miljøpraksis blir behandlet i lys av konkurransestrategier, myndigheters industri-politikk, miljøregulering og miljøpress fra krevende kunder og sivilsamfunnet. Undervisningen er blant annet basert på forskningsprosjektet "Forurensende industrilokalisering" (FIL) som har fokus på Nord-Sør dimensjonen og annen forskning innen økonomisk geografi.

2.0. Undervisningsforhold tilknyttet emnet
2.1. Undervisningsformer: 
Undervisningen vil bli lagt opp som en veksling mellom forelesninger og seminarer. Forelesningene vil strekke seg over ti uker med to timer undervisning per uke. I tillegg blir det fire temaseminarer. Forelesningene er åpne for alle studenter, mens seminarene er lukket og forbeholdt studenter med undervisningsopptak på emnet. Det betyr at privatister bare har adgang til forelesninger.

2.2. Faglige krav: 
Emnet bygger på kunnskaper tilsvarende de generell studiekompetanse gir. I tillegg anbefales det at studenten har avlagt eksamen i SGO1001 – Innføring i samfunnsgeografi 1. 

2.3 Semester med undervisning: 
Hvert vårsemester. Første semester med undervisning er våren 2004.

2.4. Tidsrom av semesteret med undervisning: 
Forelesningene vil starte tidlig i semesteret. De fire temaseminarene vil spres utover semesteret. 

2.5. Undervisningsspråk: 
Undervisningen i SGO2300 vil foregå på norsk. 

2.6. Undervisningssted: 
Universitetet i Oslo

2.7. Adgang til undervisning: 
I tillegg til at emnet er åpent for studenter på bachelorprogrammet i samfunnsgeografi, er emnet åpent for studenter som ønsker å ta emnet som en del av en tverrfaglig bachelorgrad, som en del av årsenheten i Utvikling og miljø, som en del av 40-gruppen i samfunnsgeografi eller som et fritt emne. Emnet vil også være tilgjengelig gjennom det åpne emneopptaket dersom det er kapasitet til det.
 
Ifølge Forskrift om studier og eksamen ved Universitetet i Oslo §5.4. har en student som har fått gjennomført og godkjent obligatorisk undervisning ikke krav på ny undervisning. En student som har fått undervisningsrett til et emne, men ikke har gjennomført og/eller fått godkjent obligatorisk undervisning, har rett til ny undervisning, men først når kapasiteten muliggjør det. Se forøvrig Forskrift om studier og eksamen ved Universitetet i Oslo. 

3.0. Eksamensforhold tilknyttet emnet
I dette emnet skiller man mellom vurderte aktiviteter/eksamen og obligatoriske aktiviteter. Vurderte aktiviteter/eksamen er de aktivitetene som teller med i den endelige vurderingen. Disse aktivitetene er omtalt i punkt 3.1. under. Obligatoriske aktiviteter er de aktivitetene som ikke karaktersettes, men som studenten må gjennomføre eller få godkjent for å kunne gå opp til eksamen. Disse aktivitetene er omtalt i punkt 3.2. under. Obligatoriske aktiviteter er gyldige i tre semester etter at de har blitt gjennomført.

3.1. Vurderings- og eksamensformer: 
Studentene må levere en gruppeoppgave som vil telle 20% av den endelige karakteren. I tillegg blir det en skriftlig eksamen (3 timer) som teller 80 % av karakteren. Begge deler av eksamen må bestås for å få en avsluttende karakter. 

Ved gyldig forfall fra eksamen må studenten gjøre om igjen den delen av den endelige vurderingen som ikke ble fullført ved utsatt eksamen. For informasjon om gyldig forfall og utsatt eksamen, se punkt 3.10.

Ved stryk eller ønske om å forbedre karakteren kan studenten ta ny eksamen. Studenten kan ta opp igjen den delen av eksamen som han/hun ønsker å forbedre.
Studenten kan ta ny skriftlig eksamen i påfølgende semester, selv om det ikke er undervisning. Forutsetningen for å gjøre dette er at alle obligatoriske aktiviteter er gjennomført (se punkt 3.2.). Det er ikke mulig å melde seg opp til denne eksamenen uten å ha gått opp til eksamen SGO2300 tidligere. Studenten kan ta ny gruppeoppgave neste gang det gis undervisning i emnet. 

Studenten får inntil 3 forsøk på å ta eksamen i SGO2300. 

Det er emneansvarlig som deler inn i grupper til gruppeoppgaven. Hvis det blir frafall underveis i arbeidet med gruppeoppgaven, vil arbeidet bli godkjent selv om det bare er en student igjen til slutt. 
Det kan ikke søkes om individuell avleggelse av gruppearbeid.

Klage på sensur fra eksamen/avsluttende vurdering og klage på formelle feil ved eksamen/avsluttende vurdering vil behandles individuelt. Se forøvrig SV-fakultetets retningslinjer for klaging. 

Studenter som ikke har fått opptak til emnet, har anledning til å ta eksamen som privatist. Eksamen vil bestå av en individuell oppgave som vil telle 20% av den endelige karakteren. I tillegg blir det en skriftlig eksamen (3 timer) som teller 80 % av karakteren. 

3.2. Faglige krav: 
Generell studiekompetanse. I tillegg er det obligatorisk med et seminarinnlegg knyttet til arbeidet med gruppeoppgaven. Slik skal studenten få øvelse med muntlige fremstillinger. Studentene må også sitte i en opponentgruppe som gir tilbakemelding på andre studenters seminarinnlegg.

3.3 Semester med eksamen/avsluttende vurdering: 
Ordinær eksamen i SGO2300 er i vårsemesteret. I høstsemesteret arrangeres det skriftlig eksamen for studenter som har gått opp til eksamen i SGO2300 tidligere. Forutsetningen for å gjøre dette er at alle obligatoriske aktiviteter er gjennomført (se punkt 3.2.). Første semester med eksamen/avsluttende vurdering er våren 2004. 

3.4. Tidsrom av semester for eksamen/avsluttende vurdering: 
Skoleeksamen finner sted mot slutten av semesteret. Gruppeoppgaven skal leveres innen en fastsatt dato i løpet av semesteret. Innleveringsfrister vil kunngjøres på emnets hjemmeside.

3.5. Tilrettelagt eksamen/avsluttende vurdering: 
Ved kronisk eller akutt sykdom kan en student søke om tilrettelagt eksamen/vurdering. Fristen for å søke tilrettelagt eksamen i vårsemesteret er 1. februar og i høstsemesteret 1. september. 
Det kan søkes om spesiell tilretteleggelse av eksamen sett i forhold til behovet ved ulike typer funksjonshemming, helsespørsmål osv, herunder
-	utvidet tid til eksamen
-	annen eksamen/avsluttende vurderingsform enn den ordinære
-	teknisk tilrettelegging 
-	praktisk tilrettelegging
For mer informasjon, se SV-fakultetets side om tilrettelegging.

3.6. Hjelpemidler til eksamen med tilsyn: 
Ingen hjelpemidler er tillatt på eksamen med tilsyn. 

3.7. Hjelpemidler til eksamen uten tilsyn: 
Besvarelser skal være selvskrevet og alle kilder skal oppgis på vanlig akademisk måte. Det forventes at studentene gjør seg kjent med normer og regler for kildebruk. Se notatet Formelle sider ved skriftlige innleveringer.

3.8. Eksamensspråk: 
Studentene velger selv om de vil skrive oppgaver og eksamen på bokmål/nynorsk eller engelsk. Se forøvrig Forskrift om studier og eksamen ved Universitetet i Oslo.

3.9. Adgang til eksamen/avsluttende vurdering osv uten opptak: 
I dette emnet gis det adgang til eksamen uten opptak til emnet. Studenten får da status som privatist og får en egen vurderingsform for privatister. Se forøvrig punkt 3.1. For nærmere informasjon om privatistordninger, se SV-fakultetets nettside om enkeltemne- og privatistopptak.

3.10 Adgang til utsatt eksamen: 
Studenten får adgang til utsatt eksamen dersom vedkommende er syk eller har annen gyldig grunn. Studenten må levere legeattest eller tilsvarende dokumentasjon til fakultetet/instituttet hvis forsøket ønskes annullert. 
Utsatt eksamen blir avholdt i begynnelsen av vårsemesteret. For utdypende informasjon om hva som kvalifiserer til utsatt eksamen, se Forskrift om studier og eksamener ved Universitetet i Oslo §7.

3.11. Karakterfastsetting: Karakterskalaen A-F benyttes i dette emnet. For informasjon om kriteriene for å oppnå de ulike karakterene, se den fagspesifikke karakterbeskrivelsen for samfunnsgeografi.

3.12. Delvis sammenfall med annet emne, reduksjon av antallet studiepoeng: 
En student  som tidligere har bestått eksamen i hele samfunnsgeografi grunnfag (SGO120, 20 vekttall), SGEOGS (15 vekttall) eller SGO110 (10 vekttall), vil ikke få utelling for dette emnet. Studenter med liknende studier fra andre studiesteder vil bli behandlet individuelt i programstyret.